ኢህአዴግ ወደ አንድ ፓርቲ ለመዋሃድ የሚያደርገውን ጥረት እንዲያፋጥን ተጠየቀ
የመለስ ዜናዊ አመራር አካዳሚ ከተለያዩ ክልሎች ከተውጣጡ ምሁራን፣ የፖለቲካ ፓርቲ ተወካዮችና አካላት ጋር ለሁለት ቀናት ውይይት አካሂዷል፡፡ውይይቱ “ልማታዊ ዴሞክራሲያዊ መንግስት ስኬቶች እና ተግዳሮቶች “እንዲሁም “ምርጫና ዴሞክራሲ በኢትዮጵያ በሚሉ ርዕሶችና በሌሎችም ጉዳዮች ላይ ያተኮረ ነው፡፡ኢህአዴግ ወደ አንድ ፓርቲ ለመዋሃድ የሚያደርገው እንቅስቃሴ ከእስካሁኑ በተሻለ ሀገራዊ ተልዕኮን ለመወጣት እንደሚያሥችለው የውይይቱ ተሳታፊዎች ለዋልታ ቴሌቭዥን ገልፀዋል፡፡የኢህአዴግ ውሳኔ ስትራቴጂካዊ አካባቢዎች ላይ የሚገኙ አጋር ፓርቲዎችም ለሀገር ሁለንተናዊ እድገት በጋራ እንዲንቀሳቀሱ የሚያስችል እንደሆነም ነው የተናገሩት፡፡አስተያየት ሰጪዎቹ ኢትዮጵያ አሁን ያለችበት ሁኔታ ከመለያየትና መወቃቀስ ይልቅ የወደፊቱን በመመልከት ሁሉም በጋራ ሊሰራ የሚያስፈልግበት በመሆኑ፤ ፓርቲው ውህደቱን በፍጥነት ተግባራዊ ሊያደርግ ይገባል ነው ያሉት፡፡ውህደቱን አለመቀበል መብት ቢሆንም እኛን ደግፋችሁና የውህደቱን ሃይሎች ተቃውማችሁ ከጎናችን ቁሙ በማለት ለኢፌዴሪ መከላከያ ሰራዊትና ለኤርትራ እና ሌሎች የውጭ ሀገራት ጥሪ እያቀረቡ ያሉ ግን ከድርጊታቸው ሊታቀቡ እንደሚገባም ነው የተናገሩት፡፡ 